b'\n_START_ARTICLE_\nSein\xc3\xa4kiipeily\n_START_SECTION_\nLajin kuvaus\n_START_PARAGRAPH_\nSein\xc3\xa4kiipeily on rohkeutta, notkeutta ja voimaa kehitt\xc3\xa4v\xc3\xa4 laji, jota voivat harrastaa niin aikuiset kuin lapsetkin. Sein\xc3\xa4kiipeily\xc3\xa4 harrastetaan yleens\xc3\xa4 kiipeilyhallissa, jossa on kymmeni\xc3\xa4 tai jopa satoja eritasoisia reittej\xc3\xa4. My\xc3\xb6s joissain urheiluhalleissa ja vapaa-ajankeskuksissa on kiipeilyseini\xc3\xa4. _NEWLINE_Sein\xc3\xa4kiipeilyyn tarvitaan kaksi ihmist\xc3\xa4: kiipeilij\xc3\xa4 ja varmistaja. Kiipeilij\xc3\xa4ksi kutsutaan sit\xc3\xa4 ihmist\xc3\xa4, joka kiipe\xc3\xa4\xc3\xa4 reitin. Varmistaja on ihminen, joka varmistaa kiipeilij\xc3\xa4n turvallisuuden ja auttaa kiipeilij\xc3\xa4\xc3\xa4 pysym\xc3\xa4\xc3\xa4n sein\xc3\xa4ll\xc3\xa4. Varmistajalla pit\xc3\xa4\xc3\xa4 olla varmistuslaite ja t\xc3\xa4rkein s\xc3\xa4\xc3\xa4nt\xc3\xb6 on, ettei k\xc3\xb6ydest\xc3\xa4 saa ikin\xc3\xa4 p\xc3\xa4\xc3\xa4st\xc3\xa4\xc3\xa4 irti. Kiipeilyreitille on kiinnitetty monenlaisia eri otteita. On py\xc3\xb6reit\xc3\xa4, kulmikkaita, neli\xc3\xb6it\xc3\xa4, kolmioita, pieni\xc3\xa4, isoja, pitki\xc3\xa4 ja ohuita. Useimmiten eri reiteill\xc3\xa4 on eri v\xc3\xa4risi\xc3\xa4 otteita. Yleisin v\xc3\xa4rien m\xc3\xa4\xc3\xa4r\xc3\xa4 reiteill\xc3\xa4 on kolme tai kaksi. Aluksi voi kiivet\xc3\xa4 kaikilla otteilla, eli kaikenv\xc3\xa4risill\xc3\xa4 otteilla, mutta jos haluaa vaikeuttaa, voi valita vain yhden v\xc3\xa4riset otteet ja kiivet\xc3\xa4 niill\xc3\xa4. Kiipeilyyn tarvitaan aina my\xc3\xb6s k\xc3\xb6ysi. K\xc3\xb6ysi on eritt\xc3\xa4in vahvaa, mutta hieman joustavaa. K\xc3\xb6ysi on monta metri\xc3\xa4 pitk\xc3\xa4. Reitin p\xc3\xa4\xc3\xa4ss\xc3\xa4 on pieni metallinen koukku, josta k\xc3\xb6ysi on pujotettu l\xc3\xa4pi. Lyhyempi puoli alas roikkuvasta k\xc3\xb6ydest\xc3\xa4 laitetaan kiinni kiipeilij\xc3\xa4n valjaisiin kasisolmulla ja pidempi puoli kiinnitet\xc3\xa4\xc3\xa4n varmistajan varmistuslaitteeseen. Kun kiipeilij\xc3\xa4 kiipe\xc3\xa4\xc3\xa4 yl\xc3\xb6sp\xc3\xa4in, varmistaja vet\xc3\xa4\xc3\xa4 k\xc3\xb6ytt\xc3\xa4 alasp\xc3\xa4in niin, ett\xc3\xa4 k\xc3\xb6ysi pysyy kire\xc3\xa4n\xc3\xa4 koko ajan. Kun kiipeilij\xc3\xa4 haluaa tulla alas, h\xc3\xa4n antaa merkin varmistajalle ja varmistaja alkaa p\xc3\xa4\xc3\xa4st\xc3\xa4m\xc3\xa4\xc3\xa4n k\xc3\xb6ytt\xc3\xa4 l\xc3\xb6ys\xc3\xa4ksi. N\xc3\xa4in kiipeilij\xc3\xa4 tulee alasp\xc3\xa4in ja vet\xc3\xa4\xc3\xa4 varmistajalta k\xc3\xb6ytt\xc3\xa4 yl\xc3\xb6sp\xc3\xa4in. Nyky\xc3\xa4\xc3\xa4n on my\xc3\xb6s itsevarmistajia, jossa reitin p\xc3\xa4\xc3\xa4h\xc3\xa4n on kiinnitetty kone, joka vet\xc3\xa4\xc3\xa4 k\xc3\xb6ytt\xc3\xa4 yl\xc3\xb6sp\xc3\xa4in. Kun kiipeilij\xc3\xa4 p\xc3\xa4\xc3\xa4st\xc3\xa4\xc3\xa4 irti sein\xc3\xa4st\xc3\xa4, itsevarmistaja laskee h\xc3\xa4net hitaasti alas._NEWLINE_Sein\xc3\xa4kiipeilyyn kuuluu erilaisia tekniikoita, joista yleisimm\xc3\xa4t on liidaaminen ja boulderointi._NEWLINE_Sein\xc3\xa4kiipeilyss\xc3\xa4 on mahdollista loukata itsens\xc3\xa4 vakavasti tippumalla jos turvaj\xc3\xa4rjestelyist\xc3\xa4 ei ole huolehdittu asianmukaisesti. Siksi onkin eritt\xc3\xa4in t\xc3\xa4rke\xc3\xa4\xc3\xa4 tarkistaa valjaiden kiinnitykset, my\xc3\xb6s varmistajalla, ennen kiipe\xc3\xa4mist\xc3\xa4. Suurin virhe on ett\xc3\xa4 k\xc3\xb6ytt\xc3\xa4 ei ole kiinnitetty kunnolla varmistajan varmistuslaitteeseen tai kiipeilij\xc3\xa4n valjaisiin. T\xc3\xa4rke\xc3\xa4\xc3\xa4 on my\xc3\xb6s se, ett\xc3\xa4 reitin alla on patjoja.\n_START_SECTION_\nAlak\xc3\xb6ysikiipeily\n_START_PARAGRAPH_\nAlak\xc3\xb6ysikiipeily eli liidaus on kehittyneemmille harrastajille sopiva kiipeilymuoto, jossa kiipeilij\xc3\xa4 kiinnitt\xc3\xa4\xc3\xa4 k\xc3\xb6yden jatkoihin noustessaan ylemm\xc3\xa4ksi. Kiinnityspisteiden sijainnista riippuen putoamismatka voi olla useita metrej\xc3\xa4.\n_START_SECTION_\nSis\xc3\xa4kiipeilysein\xc3\xa4t\n_START_PARAGRAPH_\nSis\xc3\xa4kiipeilysein\xc3\xa4t valmistetaan kiinnitt\xc3\xa4m\xc3\xa4ll\xc3\xa4 tukirungon varaan paneeleja, jotka ovat yleens\xc3\xa4 vanerista tai lasikuidusta. Paneelit maalataan kalliota j\xc3\xa4ljittelev\xc3\xa4ll\xc3\xa4 kitkapintaisella maalilla ja niihin ruuvataan keinotekoisia otteita. Kallion muotoja j\xc3\xa4ljittelevi\xc3\xa4 otteita valmistetaan esim. hiekasta ja epoksihartsista ja ne ovat usein helposti siirrett\xc3\xa4vi\xc3\xa4. Pienen sein\xc3\xa4n voi rakentaa kotiin tai autotalliin omin voimin. Suuret, joilla kiipeill\xc3\xa4\xc3\xa4n varmistetusti, vaativat huolellista suunnittelua. Yhden putoavan kiipeilij\xc3\xa4n lasketaan aiheuttavan voiman joka vastaa kahden tonnin painoa._NEWLINE_Kun sein\xc3\xa4 on pystytetty, kiipeilij\xc3\xa4t suunnittelevat sein\xc3\xa4lle reittej\xc3\xa4. Reitit toteutetaan kiinnitt\xc3\xa4m\xc3\xa4ll\xc3\xa4 otteet sein\xc3\xa4\xc3\xa4n. Reitit suunnitellaan yleens\xc3\xa4 siten, ett\xc3\xa4 niill\xc3\xa4 p\xc3\xa4\xc3\xa4see sein\xc3\xa4n yl\xc3\xa4rajaan. Mit\xc3\xa4 pienempi\xc3\xa4 otteita ja mit\xc3\xa4 harvemmassa ne ovat, sit\xc3\xa4 vaikeampi reitti on. Jos sein\xc3\xa4 on ylh\xc3\xa4\xc3\xa4lt\xc3\xa4 ulkonevampi kuin alhaalta, siin\xc3\xa4 sanotaan olevan negatiivinen kallistus. Negatiivinen kallistus lis\xc3\xa4\xc3\xa4 reitin vaativuutta. Eri v\xc3\xa4risill\xc3\xa4 otteilla voidaan samalle alueelle tehd\xc3\xa4 useita toisistaan erottuvia reittej\xc3\xa4. T\xc3\xa4ll\xc3\xb6in kesken\xc3\xa4\xc3\xa4n saman v\xc3\xa4riset otteet muodostavat yhden reitin. Eritasoisia reittej\xc3\xa4 tarvitaan, jotta ne olisivat haastavia eritasoisille kiipeilij\xc3\xb6ille. Aloittelijoille on yleens\xc3\xa4 helppo pystysuora sein\xc3\xa4, miss\xc3\xa4 kiipeilij\xc3\xa4 k\xc3\xa4ytt\xc3\xa4\xc3\xa4 ensin kaikkia otteita. Taitojen kehittyess\xc3\xa4 voi j\xc3\xa4tt\xc3\xa4\xc3\xa4 helpoimmin tartuttavat otteet hy\xc3\xb6dynt\xc3\xa4m\xc3\xa4tt\xc3\xa4. Mik\xc3\xa4li vaikeinkin reitti tuntuu liian helpolta, voi kiipeilyn haastavuutta lis\xc3\xa4t\xc3\xa4 kiipe\xc3\xa4m\xc3\xa4ll\xc3\xa4 vaikkapa toinen k\xc3\xa4si sel\xc3\xa4n takana.'